
LECTORI  BENEVOLO. 


Lrunt  fortasse,  qui  me  vituperent,  cum  ad  acquirendum  doctoris  me- 
dicinae gradum  dissertationem  ediderim,  in  qua  de  rebus  zootomicis 
agitur.  Puto  autem  nullum  opprobrium  mihi  hanc  oh  rem  faciendum 
esse,  sed  laudem  potius  esse  tribuendam;  valde  enim  necessarium 
mihi  videtur,  scientiam  naturae,  cuius  pars  medicina  est,  magno  studio 
et  industria  coli;  nam  tum  tantum  disciplinas  medicas  bene  cognoscere 
et  quomodo  cum  reliquis  disciplinis  cohaereant,  intelligere,  earumque 
dignitatem  cognitam  habere  possumus.  Praecipue  autem  medici  est 
uberrimam  accuratamque  sibi  comparare  cognitionem  vitae  organicae  iu 
universum,  quod  optime  assequi  poterit,  si  praeter  anatomiam  et  phy- 
siologiam humanam  etiam  zootomiam  et  zoophysiologiam  cognoscere 
studet.  Ad  hanc  rem  probandam  et  me  excusandum  contra  adversarios 
m animum  iis  revocabo Halleui  dictum:  physiologiam  plura  incrementa 
e zootomia , quam  ex  ipsa  anatomia  hominis  accepisse. 

Alii  praeterea  mihi  obiiciant,  de  Astaci  fluviatilis  et  marini  ana- 
tomia nobis  iam  ita  constare,  eainque  in  tot  libris  iatn  expositam  esse, 
ut  nihil  novi  de  ea  re  dici  possit,  atque  me  ex  nonaginta  novem  libris 
centesimum  composuisse.  — Verum  est  multos  et  gravissimos  quidem 

auctores  de  Astaco  scripsisse;  ita  Roesel1),  Svckow2 3),  Rathke5), 
Audouix  et  Milne-Edvvards  4) , Rrandt  et  Ratzebvrg  5) , Reavmvr6), 
Carvs7),  Stravss  - Dverkheim  8)  observationes  et  perscrutationes  acu- 
tissimas et  notatu  dignissimas  nobis  dederunt;  praeterea  plus  quam 
sexaginta  libros  notavi,  in  quibus  de  Astaco  agitur,  tamen  omnia, 
quae  in  hac  dissertatiuncula  a me  dicuntur,  propriis  indagationibus  et 
observationibus  nituntur  et  tantum,  quod  de  foetu  Astaci  refertur,  e 
Rathke  desumlum  est,  cum  mihi  facultas  oblata  non  esset,  ut  ipse 
eas  res  observarem , quae  ab  illo  viro  optime  describuntur. 

Monendum  tamen  puto,  nullum  horum  auctorum,  si  Caram  atque 
Meckelvm  exceperis,  licet  exactam  Astaci  dederint  speciei  externae 
descriptionem,  internam  naturam  singularis  huius  sceleti  penitus  de- 
texisse, et  nexum  atque  originem  singularum  huius  sceleti  partium  gene- 
tice demonstrasse;  sicuti  in  universum  nullam  accuratiorem  expositio- 
nem invenire  potui,  quae  formationem  articulationem  in  evertebratis  de- 
monstret; nam  quod  Stravss -Dverkheim9)  commemoravit  tantum  spe- 
ciem fortuitam  externam  tangit  neque  veram  naturam  rei  ipsius  demonstrat- 


1)  Insekten-  Belustigungen  (Nurnberg  1755.  4.)  3.  Th.  S.  305  — 346. 

2)  Analomisch  - Pliysiolog.  Unlersuchungen  der  Insekten  und  Krustenthiere.  (Hei- 

delberg  1818.4.)  Die  ganze  2le  Hiilfle. 

3)  Untcrsuchungen  uber  die  Bildung  und  Entwickelung  des  Flusskrebscs.  1829. 
Leipzig. 

4)  Annales  des  Sciences  naturelles.  Juillet  1827. 

5)  Gelreue  Darslellung  und  Beschreibung  der  T/tiere , uelclie  in  der  Arznemillel- 

lelire  in  Betrachl  kommen.  Berlin  1830.  2.  Bd.  S.  58  — 70. 

6)  Histone  de  1’Academie  royale  des  Sciences  1712.  pag.  223  — 242.  1718. 

pag.  263  — 274. 

7)  Ur  Theile  des  Knor.hen- und  ScJiaalen-Gcriisles.  1828.  Leipzig. 

8)  Cnnsiderations  generales  sur  l’anatoinie  comparee  des  animaux  articules,  auv 

quelles  on  a joint  lanatomie  descriptive  du  Melolontha  vulg.  Paris  1828. 

9)  L.  c pag  47  — 50. 

Has  ob  causas  consilio  Exc.  Wf.beri,  praeceptoris  praeclari  et 
benevoli,  mihi  proponeram  de  conformatione  articulationum  Astaci  scri- 
bere ; cum  tamen  mox  animadverterem , hanc  rem  sine  uberiore  expo- 
sitione totius  naturae  sceleti  Astaci  accuratius  tractari  non  posse,  et 
multa  in  hac  zootomiae  parte  ab  auctoribus  esse  relicta,  quae  ulteriore 
disquisitione  egeant,  hoc  disputationis  meae  argumentum  elegi. 

Ceterum  nemo  esse  potest,  qui  melius  sentiat,  quam  ego,  quanta 
et  qualia  in  hoc  libello  desiderari  possint;  peto  igitur  a L.  B. , velit 
ea , quae  secus  dicta  esse  videantur  et  difficultate  argumenti  ipsius, 
quod  antea  non  accuratius  tractatum  est,  et  tenuitate  virium  mearum 
benigne  excusare. 

Nihil  praeterea  reliquum  est,  quam  ut  gratias  maximas  agam  Exc. 
Weber  et  Scii vv aegri cn ex , Exp.  Assmann,  Gvextz  et  Volkmanx,  qui 
liberali  animo  libris  me  adiuvarunt. 


OBSERVATIONES 

DE  SCELETO  ASTACI  FLVVIATILIS  ET  MARINI. 


C A P V T I. 


De  origine  et  conformatione  testae  Astaci. 


Cum  Astacus  fluviatilis  prodit  ex  membranis  ovuli  sui,  tegumenta 
eius  exteriora  mollissima  sunt;  neque  ire,  neque  opera  mollium  maxil- 
larum suarum  edere  potest.  Mater  itaque  cum  pullis  sub  ripa  occulte 
et  tranquille  iacet,  et  quod  vitelli  remansit,  nunc  sub  tergum  receptum 
est  et  pullum  nutrit.  Cutis  eius  vasis  plena  sensim  sensiinque  soli- 
dior fit,  quia  calcaria  carbonica  deponitur  et  vasa  paulatim  coalescunt. 
Testa  fit  indies  densior,  firmior  et  durior;  articulationes  tantum , mu- 
sculorum efficientia  formatae,  constante  et  semper  certiore  evadente 
motu,  partim  molles  manent.  In  regionibus  insertionum  musculorum 
testa  crassissima  et  durissima  fit,  ut  resistere  possit  trahentibus  mu- 
sculis, eodem  modo  in  articulis,  ubi  frictio  locum  habet;  hic  enim 
sempiterna  irritatione,  extensione  et  pressione  minimarum  partium  vis 
vitalis  vasorum  augetur,  et  inde  plus  calcis  carbonicae  deponitur.  Dum 
prima  testa  indurescit,  processus,  spinae  et  margines  acuti  formantur, 
qui  Astaco,  cuius  corpus  antea  rotundius  erat,  habitum  proprium  prae- 


10)  Rathke  pag.  62. 

bent.  Si  prorsus  induruit  et  ubique  satis  calc.  carbonicae  depositum 
est,  vasa  hucusque  vita  tam  florente  praedita  obliterantur  et  testa  plane 
conformata  mechanice  tantum  corpori  adhaeret.  Simul  nova  organa 
cutanea  sub  veteribus  existunt,  et  duo  nova  strata  oriuntur,  quae,  initio 
mollissima  et  tenerae  gelatinae  similia,  tum  demum,  cum  tempus  exuen- 
dae testae  (mensibus  Maii,  Iunii  et  Iulii)  advenit,  duritiem  et  certio- 
rem formam  accipiunt.  Dum  accuratius  distingui  incipiunt,  corpus  a 
vetere  testa  indies  fragiliori  facta  et  denique  fracta,  multa  cum  virium 
intentione,  quae  saepe  mortem  efficit,  sese  separat,  et  Astacus  nova 
forma  indutus  prodit.  Paucis  diebus,  saepe  duobus  vel  tribus,  post 
(secundum  Roesel  1.  c.  pag.  326.  et  Reavmvr  Memoires  de  1’Acad.  roy. 
dos  sc.  1718.  p.  270.)  nova  testa  omni  ex  parte  dura  est  et  organa 
ad  locomotionem  et  pastum  destinata  facillime  adhiberi  possunt.  Nunc 
autem,  si  in  superioribus  animalium  ordinibus,  inprimis  in  homine,  par- 
tes solidae  (ossa)  inde  a prima  formatione  vasorum  plenae  et  in  sempi- 
terna relatione  cum  toto  organismo  sunt,  si  porro  crebra  mutatione 
materiae  semper  regenerantur ; non  autem,  tanquam  materiae  excretae 
e corpore  eliminantur:  sponte  apparet,  sceletum  Astaci  pro  eius  origine 
et  conformatione  non  altiore  perfectionis  gradu  praeditum  esse.  Per 
organa  enim,  quae  hac  re  confecta  obliterantur,  sceletum  cutaneum") 


1 1)  Variae  partes  osseae  et  testaceae,  in  animalium  corporibus  inventae,  mul- 
tiplici modo  a scriptoribus  coordinatae  sunt.  — Secundum  Car.vs  tres  sunt 
sceletorum  species:  1)  illa,  quae  corpus  animale  a partibus  elementariis 
externis  separant  — sceletum  cutaneum;  2)  illa,  quae  partes  elementarias  in 
corpus  receptas  ab  illo  separant  — sceletum  intestinale;  3)  illa,  quae  partes 
animales  proprie  ita  nominandas  (organa  centralia  systematis  nervosi)  a reli- 
quis corporis  partibus  secernunt — sceletum  nervorum  (sc.  osseum).  — Bre- 
vitatis et  distinctae  terminationis  causa  his  denominationibus  in  mea  dissert. 
utar.  Latior  earum  explicatio  invenitur  in  opere:  lon  den  Ur-T/tcilen  des 
Knochen-  und  Scliaalcngeriisics  v.  CarVB. 

quasi  excernitur,  inter  quod  et  reliquum  corpus  postea  mechanica 
quidem,  sed  non  organica  coniunctio  locum  habet.  Analogia  tamen 
relationis,  quae  semper  in  animalibus  perfectioribus  inter  ossa  est  et 
partes  molles,  conspicitur  in  quotanni  mutatione  sceleti  cutanei  Astaci, 
res,  qua  sola  fieri  potest,  ut  haec  animalia  testis  duris  circumdata  cre- 
scere possint. 

Origo  sceleti  cutanei  per  congelationem  et  indurationem  cutis  mol- 
lis praecipue  apparet  in  regeneratione  membrorum  deletorum ; saepissi- 
me enim  fit,  ut  Astaci  vi  exteriore  chelis  et  reliquis  pedibus  plane  vel 
ex  parte  priventur,  cum  in  articulis  frangantur.  Vita  vegetativa  in 
hisce  animalibus  tam  efficax  est,  ut  omnia  membra,  exceptis  annulis 
trunci,  denuo  reficiat.  Quomodo  autem  haec  membra  denuo  confor- 
mentur, accuratissime  a Reavmvr19)  descriptum  est.  Mihi  igitur  hoc 
tantum  commemorandum  est,  in  reproductione  novorum  membrorum 
musculos  novos  etc.  extrinsecus  primo  molli  et  gelatinosa  materia  invo- 
lutos esse,  in  qua  multa  vasa  sanguifera  accurate  distingui  possunt. 
Haec  gelatina  pro  ratione  maioris  minorisve  incrementi  fibrarum  mus- 
cularium sensim  sensimque  durior  et  cuti  similior  fit:  tamen,  donec 
membrum  novum  plane  conformatum  et  perfectum  sit,  semper  mollissima 
remanet,  ne,  durante  eius  incremento , duritie  impedimentum  afferat. 


C A P Y T II. 


De  structura  testae  Astaci  fluviatilis  et  marini. 


Structura  ossium  humanorum  ubique,  quod  attinet  conditionem 
minimarum  partium  eorum,  eadem  est,  et  pro  ratione  cohaesionis  la- 


12)  Hist.  de  1'acad.  des  Sciences.  1712.  pag.  223 — 242. 

mellarum  ossearum  tantum  substantia  spongiosa  et  compacta  distingui- 
tur; testae  Astacorum  contra  singulis  partibus  prorsus  diverse  constru- 
ctae sunt,  ita  ut,  si  totam  rem  spectes,  cum  stratis  diversis  cuti£  hu- 
manae comparari  possint. 

Invenimus,  ab  exterioribus  partibus  indagationem  incipientes,  testas 
Astaci  e compluribus  stratis  se  sequentibus  diversae  structurae  et  cras- 
situdinis componi.  — Stratum  externum  tenuius  et  fragilius  est  quam 
sequentia,  praecipue  in  partibus  mollioribus  testae,  e.  gr.  in  membranosa 
parte  articulationum  maxime  tenue  et  in  membrana  molli  inter  thoracem 
et  abdomen  (caudam)  tam  tenue,  ut  a sequentibus  stratis  separari  non 
possit;  tenuissimum  praeterea  est  in  membranis,  quae  coniungunt  par- 
tem superiorem  et  inferiorem  testae  thoracis,  inprimis  ubi  illae  super 
branchias  transeunt.  — In  Astaco  marino  illud  iam  a sequente  strato 
distingui  potest,  si  testa  frangitur  vel  oblique  discinditur;  in  Astaco 
fluviatili  autem  tenuius  est,  quam  ut  hoc  modo  appareat.  Optime  con- 
spicitur, si  pars  testae  Astaci  in  acidum  nitricum  vel  muraticum  dilutum 
ponitur;  nonnullis  horis  post  membrana  superior  facillime  separari  pot- 
est Translucens  est  et  constat,  si  microscopio  adspicitur,  ex  permul- 
tis et  minimis  lamellis  squamarum  modo  coniunctis.  Asperitates  testae 
Astaci  non  ex  illa,  sed  ex  subiacente  membrana  oriuntur.  Diversis 
locis  haec  epidermis  crinibus  perforatur,  qui  praecipue  in  pedibus  ca- 
tervatim  et  in  squamis  caudae  densis  ordinibus  positi  inveniuntur.  Aqua 
bulliens  et  Alcohol  ea  tenus  tantum  in  hanc  epidermidem  efficaciam 
exserunt,  quatenus  eius  color  fuscus  in  splendide  rubentem  mutatur. 
Notandum  etiam  est,  Astacos,  si  testa  exuta  mox  radiis  solis  exponi- 
tur, etiam  rubrum  colorem  accipere.  Acidum  nitricum  epidermidem 
flavam  reddit.  Si  frustum  testae  candefacimus,  postea  invenimus  duo 
strata  separata,  diversae  crassitudinis,  unde  apparet  etiam  in  epi- 
dermide, quae  tela  cornea  componitur,  calcem  carbonicam  conti- 
neri. — Secundum  stratum  , corio  comparandum,  a Stravss  - Dveuk- 

HEiM  *3)  derma  (le  derme)  dictum,  triplicem  fere  habet  crassitudinem 
epidermidis;  est  minus  fragile  quam  haec  et  non  omnibus  locis  aeque 
crassum  et  ex  parte  crinibus  quoque  perforatum,  quae  intimis  eius  la- 
mellis progerminari  videntur.  Pigmentum  non  continet  et  ubique  al- 
bum vel  canum  est.  Constat  ex  compluribus  membranis  fibrosis,  quae 
ita  altera  super  alteram  positae  sunt,  ut  fibrae  singularum  membrana- 
rum in  diversam  directionem  divergant  et  ex  parte  decussentur,  res, 
quae  testis  simul  cum  firma  cohaesione  naturam  elasticam  praebet.  Ex- 
teriores membranarum  commemoratarum  maxime  perfusae  sunt  calce 
carbonica,  cum  contra  interiores  fere  nullam  contineant  et  inde  magis 
elasticae  sint  quam  illae.  Facile  in  hoc  dermale  quinque  vel  plura  quo- 
que strata  diversa  distingui  possent,  cum  tamen,  quod  attinet  ad  inti- 
mam eorum  naturam,  aequalia  sint,  tanquain  una  membrana  conside- 
rari possunt. 

Tertium  stratum  constat  ex  molli,  mox  mucosa,  mox  gelatinosa 
materia  fusca,  quae  coctione  rubescit.  In  articulis  et  locis , ubi  mus- 
culi affiguntur,  conspici  plane  non  potest,  cum  contra  aliis  in  locis, 
ut  in  extremitatibus  chelarum,  sub  testa  dorsali  et  sub  annulis  abdomi- 
nalibus magna  eius  copia  accumulata  sit.  Vasis  plena  esse , nec  non 
tempore  mutationis  testae  detractis  partibus  aquosis  durescere  et  epi- 
dermis fieri  videtur. 

Quartum  stratum  tenuissima  et  mollissima  pellicula  est,  quae  tum 
tantum  distingui  potest  et  fibrosa  apparet,  cum  tempus  abiiciendae  te- 
stae appropinquat. 

Ilaec  duo  ultima  strata  nihil  aliud  esse  videntur,  quam  materia, 
ex  qua  postea  epidermis  et  derma  gignuntur,  ita  quidem,  ut  aqua  amissa 
maiorem  consistentium  assumant  et  calce  carbonica  deposita  firmiora 
reddantur.  Separatio  totius  corporis  a testa  abiicienda  tum  denique  con- 


1 3)  L.  c.  pag.  25. 

ficitur,  ubi  in  locis  insertionum  musculorum  maior  gelatinae  copia  per 
vasa  secernitur,  quae  durescens  testam  fragilem  separat  a fibris  muscu- 
laribus, antea  firme  cum  ea  coniunctis.  — In  casibus  pathologicis, 
e.  gr.  in  regeneratione  membrorum  amissorum,  optime  observari  pot- 
est origo  testae  novae  ex  inferioribus  duobus  stratis  '4). 

Quod  pertinet  ad  compositionem  chemicam  testarum  Astaci,  op- 
timae earum  analyses  factae  sunt  a Hatchett,  Lassaigne,  Chevrevii, 
aliisque  et  inveniuntur  in  Stravss - Dverkheim  (1.  c.  pag.  37.),  Weber 
(prim.  tom.  Anatom.  hom.),  Carvs  (1.  c.  pag.  78.)  et  Gmelin  (tom.  II. 
Cliem.  theoret. ) 


CAPYT  III. 

De  conformatione  cavitatum  Astaci  per  partes  solidat. 

Partes  solidae,  quae,  ut  supra  expositum  est,  per  secretionem 
stratorum  duorum  gelatinae  similium,  eoruinque  congelationem  et  con- 
firmationem oriuntur,  corpus  molle  ex  omnibus  partibus  circumdant; 
atque  etiam  per  processus  ad  internas  partes  pergentes  cavitates  in 
istis  animalibus  conformant,  simili  modo  ut  in  vertebratis  sceletum  ner- 
vorum eandem  rcin  ostendit.  Haec  formatio  autem  in  Astaco  ratione 
memorabili  procedit,  quae  perfectiorem  eius  formationem  prae  plurimis 
reliquis  evertebratis  optime  declarat. 


14)  Maxime  perspicuum  hoc  mihi  factum  est  in  observatione  fractae  extremita- 
tis chelae  Astaci  marini:  illa  duo  strata  gelatinosa  iam  sub  loco  laeso  cal- 
cem carbonicam  in  se  receperant  et,  cum  iam  firmiora  essent,  facillime  ha- 
bitu et  structura  discerni  potuerunt.  Iam  etiam  sub  iis  tenera  gelatina  fusca 
secreta  reperiebatur , in  compensationem  illius  ad  vulneris  sanationem  ad- 
hibitae inserviens. 

In  vertebratis  nimirum  duae  cavitatum  species  inveniuntur'5);  su- 
periores enim  vel  posteriores  systemati  nervoso,  et  inferiores  vel  anterio- 
res reliquis  intestinis  destinatae.  Extra  bas  cavitates  plurimi  musculi  po- 
siti sunt  et  ita  quidem,  ut  maior  eorum  numerus  coacervatus  sit  in  latere 
corporis  posteriore  et  minor  tantum  in  anteriore  reperiatur.  Huius  ini- 
quae dispositionis  causa  est  situs  systematis  nervosi;  musculi  enim,  qui 
praeter  organa  sensuum  haud  dubie  plurimos  nervos  accipiunt  et  imme- 
diate dependent  ab  organis  centralibus  nervorum,  hanc  ob  causam  quam 
proxime  ad  ea  organa  collocati,  in  vertebratis  maiori  numero  in  dorso 
cumulantur.  Situs  partis  centralis  systematis  nervosi  in  Astaco  in  la- 
tere abdominis  est,  quam  ob  rem  maior  musculorum  numerus  in  eodem 
latere  reperitur,  cum  pauci  admodum  in  latere  dorsali  conspiciantur. 
Cerebrum  enim,  in  parte  superiore  capitis  (luce  obversum)  situm , hinc 
nervos  nonnullos  ad  organa  sensuum  emittit.  Ex  margine  eius  infe- 
riore par  nervorum  oritur,  qui  annulum  circa  oesophagum,  sub  quo 
sese  coniungunt,  faciunt.  Ex  loco  vero  huius  coniunctionis  , in  latere 
abdominale  igitur,  oritur,  ut  ita  dicam,  medulla  abdominalis,  funi- 
culus centralis  nervorum,  medullae  spinalis  analogus,  intrat  in  cana- 
lem, intumescit  in  ganglia,  illumque  relinquit  dum  transit  ex  thorace 
in  abdomen  (caudam),  in  quo  finitur  ante  anum.  In  toto  eius  decursu 
per  thoracem  ille  funiculus  nerveus  obtectus  est  lamellis  testae,  quae 
ex  inferiore  parte  annulorum  thoracis  oriuntur  et  ope  nonnullorum  mus- 
culorum pedum,  qui  in  earum  lamellarum  intervallis  positi,  canalem 
clausum  et  perfectum  formant.  (Fig.  I.  A.)  Hac  quidem  re,  quae  ana- 
loga est  formationi  cavitatum  in  animalibus  vertebratis,  magnum  discri- 
men perspicuum  redditur,  quod  inter  Astacum,  perfectiori  corpore  prae- 
ditum et  reliqua  evertebrata  observatur.  In  his  enim  systema  nervosum 
una  cum  reliquis  intestinis  in  eadem  cavitate  invenitur;  in  Astaco  contra 

haec  insignis  pars  corporis  animalis  segregata  et  in  canalem  spinalem, 
ii.  i.  d.,  in  latere  abdominale  situm,  inclusa  animadvertitur.  Hoc  etiam 
scitu  dignissimum  est,  partem  centralem  systematis  nervosi  eo  in  loco 
maxime  munitam  in  canali  proprio  contineri , ubi  plurimi  et  fortiores  et 
praestantissimis  organis  locomotoriis  destinati  musculi  oriuntur.  Pro- 
batur enim  hac  re,  maiorem  et  liberiorem  motum  semper  dependere 
a perfectiore  conformatione  medullae  spinalis  vel,  sit  venia  verbo,  ab- 
dominalis , quae  semper  coniuncta  est  cum  perfectius  excultis  par- 
tibus sceleti. 

Transeundum  nunc  est  ad  illam  magnam  cavitatem  (Fig.  I.  B.),  quae 
Astaco  cum  reliquis  Crustaceis  et  Insectis  propria  est  et  in  qua  canalis 
ille  abdominalis  a thorace  tantum  cingitur.  Componitur  illa  ex  coniun- 
ctis  cavitatibus  capitis,  thoracis  et  abdominis  et  circumdatur  a cute  ex- 
terna, et  fere  jomnia  organa  continet.  In  ea  inveniuntur:  cerebrum, 
annulus  nerveus  circa  oesophagum,  musculi  membrorum  capitis,  glan- 
dulae virides,  sacci  lapidum,  oesophagus,  ventriculus  cum  musculis  suis, 
vasa  hepatica,  tractus  reliquus  intestinalis,  genitalia,  cor  et  vasa  maiora, 
musculi  pedum  superiores,  pars  abdominalis  systematis  nervosi,  mus- 
culi thoracis  et  abdominis.  Appendices  huius  magnae  cavitatis  esse 
videntur:  oculi,  tentacula,  mandibulae,  pedes,  genitalia  externa  et 
reliqui  pedes  abdominales.  Tractus  intestinalis  nihil  aliud  esse  videtur 
quam  cylindrus  mox  latior  mox  angustior  per  illam  cavitatem  se  exten- 
dens; credendum  etiam  est,  internam  eius  membranam,  epithelio  si- 
milem, cuti  externae  analogam  esse;  nam  sicut  illa  indurescere  et  cal- 
cem carbonicam  in  se  recipere  potest,  ut  in  ventriculo  observatur.  A 
tractu  intestinali  sparguntur  ductus  hepatici  innumeri,  qui,  replicati  in 
magnam  illam  cavitatem , veluti  radices  inversi  apparent.  Eodem  modo 
organa  sexualia,  quae,  si  mascula  sunt,  in  primis  articulis  ultimi  pa- 
ris pedum,  si  femina,  in  iisdem  articulis  tertii  paris  pedum  aperiuntur, 

pio  separatis  cavitatibus  ramosis,  quae  in  magnum  cavtim  desinunt, 
habendae  sunt. 

Duo  organa  magna,  praecipua  et  necessaria,  branchiae,  extra  cavi- 
tatem commemoratam,  fortasse  epithelio  quodam  obducta,  inclusain  duo 
cava(Fig.  I.  CC.)  latere  inferiore  aperta  reperiuntur.  Branchiae  quasi  pul- 
mones e corpore  proiecti  haberi  possunt,  qui  deficiente  apparatu,  quo  oxy- 
genium  in  corpus  inferri  possit,  ad  id  recipiendum  extrorsum  versi  sunt. 
Conformatio  harum  cavitatum  lateralium  branchiis  destinatarum  iam  in 
foetu  Astaci  locum  habet  et  similis  est  illi  conformationi,  quae  inexisten- 
tibus  cavitatibus  vertebratorum  observatur.  (Rathke  1.  c.  pag.  45.)  Post- 
quam enim  ad  radices  pedum  et  mandibulae  ultimae  branchiae  iam  cre- 
scere inceperunt,  postquam  processus  membranosus  testae  thoracis  a 
germine  ortus  supra  vitellum  se  extenderat  et  omnibus  ex  partibus  den- 
sari et  durescere  inceperat,  linea  eminens  longa,  quae  ab  oculis  usque 
ad  caudam  se  extendit  atque  denique  plicam  facit,  sese  ostendit  in  utro- 
que latere  huius  nascentis  scuti  dorsalis  eo  loco,  ubi  hoc  coniungitur 
cum  laminis  ascendentibus  inferioris  partis.  Dum  haec  plica  magis 
niagisque  crescit,  totum  spatium  inde  ab  illis  ascendentibus  laminis  tho- 
racis usque  ad  radices  pedum  et  inde  a radice  magnorum  tentaculorum 
usque  ad  abdomen  (caudam)  a partibus  lateralibus  scuti  dorsalis  ob- 
tegitur, ct  cavitas  magna  in  medio  amplior  in  finibus  angustior  formatur, 
in  quam  serius  branchiae,  initio  extra  corpus  pendentes,  sese  insinuant. 
Cavitates  branchiarum  in  Astaco  adulto  ita  apparenti  statim  post  radi- 
cem magnorum  tentaculorum  annuli  testae  non  amplius  cum  parte  infe- 
riore et  superiore  immediate  se  coniungunt.  Brevi  ante  initium  canalis 
medullae  abdominalis  pars  inferior  annulorum  ascendit  versus  partem 
superiorem,  quae  tamen,  aliquantum  amplior  quam  illa,  non  incidit  in 
eam;  sed  super  eam  transit,  ita  ut  pars  inferior  quasi  a superiore  in. 
duta  sit.  Illa  desinit  superne  in  laminas  tenues  et  rotundatas , quibus 
latere  interno  musculi  radicis  pedum,  externo  branchiae  adiacent.  Kx 

illarum  laminarum  apicibus  processus  membranosi , nullam  calcem  car- 
bonicam  continentes,  oriuntur  et,  supra  branchias  cxtrorsum  sese  ex- 
tendentes, usque  ad  inferiorem  marginem  testae  dorsalis  descendunt. 
Ex  hac  re  elucet,  branchiarum  cavitates  a tribus  lateribus  tectas,  ab  in- 
feriore latere  apertas  esse.  Vi  elastica,  quae  nonnunquam  in  corpore 
Astaci  loco  functionum  magis  organicarum  invenitur,  haec  cavitas  etiam 
ab  inferiore  parte  quodammodo  clauditur;  nam  inferiores  margines  testae 
dorsalis  paulo  introrsum  revoluti  sunt  et  ita  ad  radices  pedum  premun- 
tur, ut  aqua  in  branchiarum  cavitate  contenta  sensim  sensimque  tantum 
profluere  possit;  quam  ob  rem  Astacus , per  longum  tempus , per  com- 
plures adeo  dies,  extra  aquam  versans,  periculo  suffocationis  non  ex- 
positus sit. 

Vtraque  cavitas  branchiarum  in  anteriore  fine,  in  regione  trium 
primarum  mandibularum,  foramen  habet  irregulariter  rotundum,  quod 
Astacus  ad  arbitrium  claudere  et  aperire  potest  per  processum  longum, 
membranosum  et  ensiformem,  qui  ad  basin  tertiae  mandibulae  ortus, 
ab  interiore  latere  ante  aperturam  istam  positus,  sempiterno  motu 
aquam  expellit  vel  attrahit,  attractae  autem  stagnationem  impedit. 


C A P V T IV. 

De  ratione  'partium  solidarum  Ast.  fluv.  et  marini. 

Cum  in  superioribus  nonnunquam  de  sceleto  Astaci  locutus  sim, 
necessarium  duxi,  mihi  de  hoc  verbo  rationem  reddendam  esse,  quam- 
vis, de  re  tam  ancipite  et  controversa  sententiam  suam  publice  proferre, 
tironis  non  esse  videatur. 

Longe  abhorrens  a sententia,  partes  solidas  animalium  inferiorum 
classium  sceleto  superiorum  prorsus  adaequare,  vel,  omnes  proprieta- 

(cs  sceleti  ossei  inveniri  in  tegumentis  testaceis,  potius  existimans,  me 
discrimina  gravissima  inter  utrumque  in  hoc  animali  demonstrasse ; tamen 
illa  duo  sceleta  non  ita  diversa  esse  credo,  ut  plane  comparari  nequeant. 
Sequentibus  fortasse  natura  utriusque  certissime  constitui  posset : idem 
munus,  quo  proprium  sceletum  osseum  fungitur,  scilicet  circumdandi 
et  extendendi  partes  molles  et  efficiendi  motus  regulares,  etiam  a testis 
everlebratorum  perficitur.  Ambo  tamen  sceleta,  etiamsi  reliqua  non 
respicimus,  iam  in  eo  inter  se  differunt,  quod  in  altero  hae  functiones 
partibus  intra  corpus  molle  excultis  traditae  sunt;  in  altero  vero  ab 
organo  prorsus  diversae  naturae,  quod  pro  situ  suo  destinatum  est, 
ut  extrema  pars  corporis  sit,  conficiuntur.  Vt  uno  verbo  dicam:  in 
animalibus  vertebratis  proprium  organon,  sceletum  osseum  nempe,  ad 
exsequendas  sceleti  functiones  adest;  in  evertebratis  vero  organon  iam 
certo  muneri  destinatum  illas  functiones  suscepit;  et  in  hoc,  quod  ope 
unius  instrumenti  duplex  finis  attingendus  est,  consistit  propria  ratio 
sceleti  cutanei.  Si  autem  utrumque  eandem  functionem  habet,  in  con- 
formatione utriusque  efficacia  legis  naturae,  ex  qua  utrumque  pendet, 
etiam  cognosci  posse  debet:  oportet  nimirum,  eandem  functionem  in 
diversis  organis  analogas  formas  efficere , praesertim,  cum  haec  functio 
mechanica  sit.  Nunc  autem  forma  annuli  forma  primaria  oriendarum 
sceleti  partium  esse  videtur,  tam  in  sceleto  osseo,  quam  in  cutaneo, 
ita  ut  vertebris  (vertebris  secundariis)  in  illo,  in  hoc  annulis  corporis 
(vertebris  primariis,  TJrwirbel ) appareat.  — Species  vertebrarum 
primariarum  sunt  arcus  costales,  qui  hanc  ob  causam  optime  cum  annu- 
lis corporis  animalium  articulatorum  comparandi  sunt.  Arcus  costales 
multa  organa  circumdant ; ipsi  autem  ab  externo  latere  a cute  cingun- 
tur et  extra  annulos  eorum  columna  vertebralis  proprie  sic  dicta  se  ex- 
tendit. Si  vero  sceleti  functiones  cuti  externae,  omne  corpus  circum- 
danti, traditae  sunt,  vertebrae  primariae  non  amplius  subordinatae 
sunt;  sed  praevalent  et  formam  totius  corporis  constituunt;  plerumque 

etiam  vertebras  secundarias  supplent,  si  illae  autem  adsunt,  in  verte- 
brarum primariarum  cavitate  conspiciuntur,  alter  annulus  in  altero. 

Sicuti  autem  in  sceleto  osseo  nonnullae  partes,  radiorum  instar, 
a columna  vertebrali  certis  directionibus  discedunt,  membra  scilicet 
(vertebrae  tertiariae,  quarum  corpora  tantum  sine  arcubus  et  processi- 
bus e*xstant),  ita  etiam  e vertebris  primariis  sceleti  cutanei  artus  radiarii 
prodeunt.  Cum  singuli  annuli  corporis  animalium  evertebratorum  con- 
iunctim  non  tale  naturae  unitate  contineantur,  quali  corpora  vertebra- 
torum cohaerent,  cum  potius  quisque  corporis  annulus  vita  a reliquis 
quasi  separata  gaudeat,  quod  experimentis  corpore  nonnullorum  anima- 
lium Annulatorum  institutis  probatur,  quisque  talis  annulus  etiam  pro- 
pria membra  habet,  et  tantum  in  familiis  insectorum,  perfectiore  cor- 
pore praeditis,  membra  in  certis  tantum  annulis  inveniuntur. 

Quod  attinet  ad  Astacum  nostrum , corpus  eius  viginti  et  uno  an- 
nulis  componitur,  quorum  quatuordecim  annuli  capitis  et  thoracis  inter 
se,  praecipue  in  latere  dorsali,  intime  coniuncti,  testam  communem 
efficiunt,  dum  reliqui  septem  annuli  abdominales  seiuncti  et  mobiles 
remanserunt.  — Superior  pars  omnium  annulorum  corporis  Astaci 
ab  inferiore,  quia  multo  latior  est,  distinguitur:  quam  ob  rem  annulo- 
rum capitis  et  thoracis  pars  inferior  a latiore  superiore  cincta  invenitur. 

— In  Astaco  fluviatili  inferior  pars  ultimi  annuli  thoracis  hac  re  etiam 
a superiore  diversa  est,  quod  non  firme  cohaeret  cum  penultimo,  sed  ad 
eum  moveri  potest;  quae  quidem  res  in  Astaco  marino  non  observatur. 

— Ex  his  viginti  et  uno  annulis  novem  ad  caput,  quinque  ad  thoracem 
et  septem  ad  abdomen  pertinent;  pro  natura  eorum  vertebris  primariis 
adnumerandi  sunt  et  coniuncti  illam  in  sup.  cap.  descriptam  magnam 
cavitatem  (Fig.  I.  B. ) conformant.  In  cavitate  illa  inveniuntur  prae- 
ter alias  partes  solidas  infra  commemorandas,  sex  annuli  perfecti  et 
duo  superne  nondum  clausi,  posteriori  parti  capitis  et  thoraci  impositi, 
qui  ad  conformandum  illum  canalem,  cuius  analogia  cum  canali  spinali 

iam  in  tertio  capite  descripta  est,  inserviunt.  Illi  annuli  habendi  sunt 
pro  vertebris  secundariis,  quae,  parallelae  cum  vertebris  primariis  posi- 
tae, systematis  nervosi  partem  praestantissimam  et  plurimos  nervos 
emittentem  circumdant. 

Ex  annulis  corporis  vel  vertebris  primariis  supra  commemoratis 
oriuntur  membra  in  partes  inferiores,  radiorum  instar,  vergentia,  ver- 
tebrae tertiariae,  ita  nominandae,  quia  etiam  in  partibus  solidis  mem- 
brorum formatio  annulorum  repetitur,  quod  quam  maxime  perspicue 
in  tentaculis  cognosci  potest.  — Novem  annuli  capitis  haec  membra 
habent:  par  oculorum,  duo  paria  tentaculorum  et  sex  paria  mandibu- 
larum; thorax  quinque  paria  pedum;  septem  annuli  abdominis  sex 
tantum  paria  membrorum  habent,  nimirum:  unum  par  genitalium  (non 
excultum  est  in  femellis,  quae  quasi  rudimenta  eius  tantum  habent), 
quinque  paria  pedum  abdominalium,  quorum  par  ultimum  squamae 
caudales  appellari  solet.  Haec  viginti  paria  membrorum  ita  diversa 
sunt,  quod  attinet  ad  formam,  ut  primo  adspectu  paradoxon  esse  cu- 
deretur, si  quis  uno  nomine  ea  comprehendere  vellet;  si  tamen  remi- 
niscimur analogiae  formae,  quam  reperimus  in  Crustaceis  inter  mandi- 
bulas, pedes  et  branchias,  ut  quam  optime  exposuit  Stravss-Dverkhf.iu 
(p.  45.)  et  Rathke  (p.  G7.  68.),  facile  hanc  sententiam  amplectemur. 

Si  igitur,  ut  supra  diximus,  membra  exstantia  in  quoque  annulo 
corporis  inferiorem  gradum  ; membra  autem  maxime  exculta  et  in  certis 
et  singulis  annulis  apparentia  altiorem  gradum  in  ordine  animalium 
significant,  organismus,  in  quo  fere  omnes  annuli  corporis  propria 
membra  f in  Astaco  ultimus  annulus  membris  caret)  habent,  haec  sin- 
gula vero  functione  et  forma  diversissima  sunt,  cum  alia  quam  maxime 
exculta,  alia  rudiori  conformatione  praedita  sint,  organismus  talis  in- 
quam, cum  interiorem  unitatem  naturae  corporis  ostendat,  necessario 
modo  Astacum  animalibus  everlebratis  perfectioribus  quam  proxime 
adiungit. 

Etenim  si  membra  pro  singulis  eorum  partibus  consideramus , re- 
perimus  fere  semper  in  animalibus  superiorum  classium  has  quatuor 
partes,  scilicet:  brachium,  cum  articulatione  liberrima,  anlibrachium 
eum  simplici  ginglymo,  manum,  cum  duplici  flexione  extrorsum  et  in- 
trorsum, et  ex  digitis  pollicem,  plerumque  cum  simplici  abductione 
et  adductione.  Maxime  itaque  miratus  sum,  easdem  omnes  partes  in 
variis  Astaci  membris  inveniri.  Si  enim  contemplamur  omnia  paria 
pedum  thoracis,  admodum  similia  extremitatibus  animalium  superiorum, 
inde  a radice  in  conspectum  venit:  1)  brachium  — quod,  ut  supra 

diximus,  liberam  articulationem  habere  debebat;  cum  tamen  ea,  ut 
infra  explicabimus,  in  Astaco  ginglymo  iterato  tantum  efficiatur,  bra- 
chium in  complures  partes  (F.  II.  a.  b.  c.  d.)  divisum  est,  quarum  arti- 
culationes flexionem  in  diversa  latera  et  simul  rotationem  parvam  per- 
mittunt. 2)  Anlibrachium  (F.  II.  e. ) cum  ginglymo  solito.  In  anti- 
brachio  hominis,  ex  duobus  ossibus  composito,  etiam  rotatio  inter  ea 
locum  habet,  quae  in  Astaci  primo  pedum  pari  eo  indicata  est,  quod 
simul  cum  ginglymo  aliqua  rotatio  per  propriam  articulationis  confor- 
mationem efficitur.  3)  Manus  (F.  II.  f.)  ex  uno  tantum  articulo  con- 
stans, dum  in  homine  aliisque  vertebratis  series  ossium  hac  in  parte 
multiplex  redditur,  cum  maiore  flexione  introrsum  et  minore  extror- 
sum;  arthrodia  manus  humanae  hic  apparere  non  potest,  quia  anti- 
brachium ex  uno  tantum  articulo  constat.  4)  Pollex  (F.  II.  g.),  unum 
tantum  articulum  habet  et  unicus  digitus  est;  nam  reliqui  processu  im- 
mobili (h.)  tantum  significantur,  qui  in  tribus  prioribus  pedum  paribus 
Astaci  locum  habet.  In  pollice  abductionem  et  adductionem  solum, 
motum  ginglymoideum , conspicimus. 

Laminae  testae,  (F.  I.  a.  a.)  ,6)  quae  thoraci  praebent  formam 
loculosam , pedibus  thoracis  et  ultimis  mandibulis  loco  scapularum  et 


16)  Nullo  modo  autem  illae  laminae  c.  c.  signatae,  quas  Carvs  pro  scapulis  habet. 

clavicularum  inserviunt.  Haec  explicatio  probatur  functione  laminarum 
commemoratarum,  quae  musculis  radicis  pedum  loca  insertionum 
suppetunt.  Musculi  superiores  enim  cuiusque  pedis  in  duos  loculos 
collocati  inveniuntur  oblique  prope  se  positos,  septo  duro  separatos,  quo- 
rum interiores  et  cohaerentes  margines  annulos  ad  recipiendam  medul- 
lam abdominalem  formant.  Ad  quemque  loculum  externum  per  fora- 
men in  postico  apertum  (Fig.  I.  b.  b.)  nervi  et  vasa  pedis  exeunt. 

Quatuor  illae  partes,  in  pedibus  thoracis  descriptae , non  tam  lu- 
culenter in  membris  sensibus  inservientibus  demonstrari  possunt;  prae- 
cipue in  oculis,  qui,  minus  articulati,  ex  duobus  tantum  annulis  et 
vestigio  tertii  compositi  snnt.  Tentacula  vero  omnes  illas  quatuor  par- 
tes habent:  in  minoribus  humerus,  antibrachium  et  manus  ex  tribus 
articulis  constant,  in  iis  etiam  praeter  pollicem  mobilem  et  ex  multis 
annulis  compositum,  alius  digitus  mobilis,  etiam  tentaculi  functiones 
praestans,  cernitur.  Tentacula  maiora  humerum  habent  ex  multis  su- 
per et  iuxta  se  positis  articulis  compositum  (v.  Fig.  X.)  et  antibrachium 
et  manum,  quae  duo  simplicia  et  tentaculo  praedita  sunt  ex  multis  annu- 
lis composito,  quod,  motu  abducente  et  adducente  instructum,  facile 
quisque  pollicem  esse  existimabit. 

In  sex  paribus  mandibularum,  diversam  formam  habentium,  illae 
quatuor  partes  reperiuntur  quidem;  ita  tamen,  ut  in  aliis  mandibulis 
una  serie,  in  aliis  iuxta  se  positae  sint. 

In  prima  mandibula,  maxilla  dicta,  antibrachium,  manus  et  pol- 
lex, quaeque  simplicia  et  in  serie  posita , humerum  magnitudine  prae- 
valentem, maxime  excultum,  ad  manducationem  conformatum  sequun- 
tur. — In  altera  mandibula  post  humerum,  parum  excultum  et  parti- 
culis compluribus  compositum,  antibrachium,  et  manus  et  digitus, 
cuius  superius  dimidium  tentaculi  functiones  exhibet,  iuxta  se  collocata 
inveniuntur.  — In  tertia  mandibula  humero,  etiam  e tribus  parvis  par- 
tibus constanti,  antibrachium  insidet  et  manus  (utrumque  in  superiore 

fine  una  vel  duabus  incisuris  plus  minusve  profundis  divisum)  et  digitus 
in  interiore  recessu  cuin  tentaculo  in  fine,  cuius  basis  sursum  et  extror- 
suin  in  folium  latum  et  plicatum  exit,  quod  branchiarum  cavitatibus 
claudentibus  inservit.  — Quarta  mandibula  (Fig.  III.)  eodem  modo  com- 
parata est;  singulae  partes  eius  maiores  tantum  et  firmiores  sunt,  et 
folium  simile,  in  cavitatem  branchiarum  porrectum,  magis  plicatum,  a 
digito  magis  secretum  et  cum  humero  seorsim  coniunctum  est.  — Man- 
dibula quinta  pedi  similior  est,  humerus  e tribus  partibus  constat,  una 
serie  ei  insident  antibrachium , manus  et  digitus.  Alius  digitus,  cuius 
pars  superior  formam  tentaculi  habet,  ad  humerum  collocatus  invenitur. 
Folium  illud,  primae  parti  humeri  insertum,  magis  ad  modum  branchia- 
rum formatum  est.  — Mandibula  sexta  plane  ut  praecedens  formata, 
sed  in  omnibus  partibus  maior  et  firmior  est.  Prima  branchia  ad  eius 
radicem  posita  invenitur. 

In  pedibus  abdominis,  variis  negotiis  fungentibus,  in  universum 
tamen  non  multum  excultis  et  sub  finem  abdominis  forma  complanata 
praeditis,  singulae  partes  etiam  saepe  iuxta  se,  et  duae  priores  tantum 
semper  una  serie  collocatae  sunt.  — Primum  par  in  masculis  partium 
genitalium  externarum  functionem  exercet , et  duabus  tantummodo  par- 
tibus constat,  quarum  secunda  in  processum  latum  et  excavatum  exit.  — 
Par  subsequens , (Fig.  IV.)  reliquis  similius,  quam  praecedens,  hume- 
rum parvulum  et  rudem  habet  (a) , antibrachium  (b)  et  manum  (c)  cum 
processu  digito  simili,  cui  insertus  est  alius  parvulus  digitus  (d),  confe- 
ctionem functionum  genitalium  adiuvans:  prope  manum  in  antibrachio 
pollex  (e)  reperitur,  annulis  tentaculis  similibus,  sed  complanatis  prae- 
ditus. — In  tribus  proximis  pedum  paribus,  sibi  prorsus  similibus, 
humerus  invenitur,  una  duabusve  partibus  parum  excultis  compositus, 
et  antibrachium,  in  quo  manus  cum  fine  tentaculis  simili  et  pollex,  eo- 
dem modo  formatus,  collocati  sunt.  — - Par  sextum  pedum  abdomi- 

nalium denique,  magnitudine  reliqua  paria  superans,  forma  complana- 


tum  et  functione  a reliquis  diversum,  ad  annulum  penultimum  abdomi- 
nis pertinet;  humerum  habet  ex  duabus  partibus,  altera  minus,  altera 
magis  exculta,  cui  posteriori  introrsum  antibrachium , extrorsum  ma- 
nus cum  articulo  pollicis  insidet,  (v.  Fig.  V.) 


C A P V T Y. 

De  articulationibus  Asta  eorum  in  universum. 

Articulatio  dicitur  apparatus  in  finibus  partium  sceleti,  quo  fieri 
potest,  ut  illae  regulari  modo  moveantur.  Quo  plus  spatii  ad  applican- 
dos musculos  adest,  quo  plura  organa,  ut  mechanismi  adminicula  sint, 
applicantur,  quo  pauciora  impedimenta  reperiuntur,  i.  e.,  quo  paucio- 
res processus  partem  mobilem  circumdant  et  quo  aequabilius  ea  omnibus 
ex  partibus  exculta  est,  eo  liberior  motus  locum  habet,  qui  propterea 
in  capite  articuli  in  cavitate  ampla  et  hemisphaerica , ut  e.  gr.  in  bra- 
chio, liberrimus  est.  Conditiones  autem  illae  in  Astaco  minime  ad- 
sunt, multa  alia  impedimenta  potius,  liberiorem  motum  membrorum 
magis  etiam  prohibentia,  ad  illum  defectum  accedunt.  Musculi  enim, 
in  vertebratis  circa  peripheriain  ossis  collocati,  in  Astaco  cum  nervis 
et  vasis  inclusi  in  angusta  cavitate  partium  solidarum  latent  et  praeterea 
processibus,  quibus  inserti  sunt,  impediuntur.  Accedit,  quod  cuique 
articulo  mobili  duo  tantum  musculi  destinati  sunt,  excepto  abdomine, 
quod,  ut  validius  moveri  possit,  convolutum  musculorum  accepit.  Mus- 
culi Astacorum  praecipue  in  inferiore  margine  movendorum  artmiiu 
affixi  sunt,  qua  de  causa  maiorem  vim,  quam  plurimi  musculi  anima- 
lium superiorum  classium,  exserere  coguntur,  cum  brachium  vectis 
multo  longius  iis  movendum  sit. 

Quod  attinet  ad  formam  articulationum  Astaci  in  universum,  quis- 
que facile  cognoscet,  eam  longe  diversam  esse  a conformatione  articu- 
lationum in  vertebratis,  iam  eam  ob  causam,  quod  in  his  duae  partes 
solidae,  in  interiore  loco  membri  contentae,  in  illis  contra  duo  cylindri 
excavati  semovent:  nempe  duo  tantum  puncta  sibi  opposita,  in  finibus 
apertorum  cylindrorum,  invicem  se  tangere  et  movere  possunt,  margi- 
nes autem  inter  illa  duo  puncta  oportet  pro  magnitudine  motus  excisos, 
et  universam  articulationem  laxis  membranis  obturatoriis  (ut  ita  dicam) 
expletas  esse.  Tota  igitur  articulatio  in  duo  dimidia  lateralia  divisa  est  et 
similis  perforatae  articulationi  animalium  ahiorum  classium,  cuius  par- 
tes mediae  effossae  et  extremi  fines  tantum  supersunt;  optime  igitur 
quodammodo  cum  articulationibus  vertebrarum  comparari  possunt,  quae 
etiam  , ut  cylindrus  cavatus,  continens  partes  molles,  in  utroque  latere 
duas  articulationes  habent,  quae  simul  unum  tantum  vertebrae  motum 
efficiunt.  In  lateribus  corporis  articulationes  sibi  respondentes  eaedem 
sunt,  qua  de  causa  dimidia  lateralia  in  annulis  abdominis  (vertebris 
primariis  mobilibus)  plane  sibi  respondent  et  propterea  cum  articulatio- 
nibus in  vertebris  superiorum  classium  optime  comparari  possunt,  quia 
ambo  dimidia  lateralia  unam  articulationem  conficiunt,  et  tamen  utrum- 
que per  se  ad  aliud  dimidium  corporis  pertinet.  — ■ Partes  laterales 
vero  singularum  articulationum  in  perpaucis  simplicibus  tantum  aequa- 
les, in  plurimis  inverso  modo  constructae  sunt;  si  enim  in  altero  dimi- 
dio fossa  articularis  in  parte  mobili  articulationis  est,  in  altero  dimidio 
fossa  articularis  in  immobili  parte  invenitur:  res,  quae  luxationem 
membrorum  magis  etiam  impedit,  quae  praeterea  propter  alias  etiam 
causas  fieri  non  potest,  e.  gr.  propter  eam  structurae  dispositionem,  qua 
musculi  intra  articulos  excavatos  collocati  sunt  et  flexores  tantum  et 
extensores  exstant. 

Quod  attinet  ad  structuram  articulationum,  eas  in  altioribus  ani- 
malium classibus  multis  partibus  diversae  naturae  compositas  esse  in- 

venimus,  cum  in  Astacis  ex  aequalibus  vel  potius  ex  unica  parte  con- 
stent, ex  cute  externa  nimirum,  quae  in  partibus  mollibus  articulationum, 
calce  carbonica  amissa,  magis  elastica  et  laxa  facta  est,  tamen  stru- 
ctura et  continuitate  sua  cum  partibus  solidis  ostendit,  se  cum  his  iden- 
ticam  esse.  Qua  re  in  Astacorum  articulationibus  neque  superficies  car- 
tilaginosae, neque  sacci  synoviales,  neque  sic  dictae  glandulae  Haver- 
sii,  neque  synovia,  neque  cartilagines  intermediae,  neque  ligamenta 
inveniuntur.  Formationes  analogae  tantum  cum  omnibus  his  organis 
conspiciuntur,  quae  solummodo  cute  externa  efficiuntur.  Pro  cavitati- 
bus clausis,  ex  fibroso  - serosis  membranis  synovialibus  compositis, 
rima  tantum  aperta  extrorsum  apparet,  quae  eo  profundior  est,  quo 
magis  complicata  articulationis  structura  est.  In  locis,  ubi  partes  so- 
lidae membrorum  mobilium  se  tangunt  et  crebro  capita  et  fossae  articu- 
lares inveniuntur,  structura  cutis  externae  subtilissima  est,  cum  tela 
cornea  et  calx,  carbonica  tam  tenuibus  lamellis  minutisque  granis  et  tam 
dense  congestae  sint,  ut  motus  inter  plana  durissima  et  laevissima  facil- 
lime sine  magna  frictione  perficiatur.  — Vt  nimia  pressio,  quae  in 
sceleti  partibus,  non  organice  cum  reliquo  corpore  cohaerentibus,  non 
magnopere  timenda  est,  in  articulis  se  tangentibus  evitetur,  cutis  ex- 
terna introrsum  circa  plicam  commemoratam  ex  molli  et  elastica  materia 
constat,  cuius  opera  pressio  et  extensio  innoxia  redditur.  Itaque  cutis 
inollis,  cum  ex  iis  locis  ubi  partes  solidae  se  tangunt,  primum  angu- 
ste, quo  remotior  autem  est  ab  axi  articulationis,  eo  latius  in  utramque 
partem  extendatur,  et  hoc  ultimum  eo  magis  fiat,  quo  maior  motus 
omnino  est,  munere  ligamentorum  explentium,  continentium  et  saepe 
motum  impedientium  fungitur.  Sursum  et  deorsum  cutis  non  sensim 
sensimque,  sed  statim  firmam  et  duram  structuram  in  certis  limitibus 
assumit. 

Quo  maioris  momenti  functio  cuiusdam  membri  mobilis  est,  eo 
distinctius  et  accuratius  etiam  articulationes  constructae  sunt,  ut  motus 

necessarii  co  'certius  perfici  possint.  Eam  ob  causam  articulationes 
chelarum,  primi  paris  pedum  thoracis,  firmissimae  et  maxime  distin- 
ctae sunt,  eodem  modo  articulationes  quoque  humeri  primae  mandibu- 
lae, et  partium  sextae  mandibulae,  magnorum  tentaculorum , pedum 
thoracis  et  annulorum  abdominis;  cum  contra  pedes  abdominales  et 
maxima  pars  mandibularum  articulationes  potius  vagas  et  incertum 
atque  parvum  motum  efficientes  ostendant;  nam  functiones  earum  ad 
totius  corporis  necessitates  non  tantum  valent,  quam  functiones  reliquo- 
rum membrorum. 

Quamquam  multifario  autem  modo  numerosae  Astaci  articulatio- 
nes conformatae  sint,  tamen  typus  constans  quidam  iniis  omnibus  in- 
veniri potest  et  non  in  Astacorum  solum , sed  etiam  in  omnium  Decapo- 
doruin  articulationibus.  Dico  eam  dispositionem,  qua  ex  utraque  parte 
duae  metulae  cavae,  introrsum  divergentes  et  cute  molli  implicata  con- 
iunctae,  iuxta  se  magis  minnsve  moventur,  quo  latior  vel  angustior 
inter  illas  metulas  excisura  marginis  articulorum  est. 

Cum  cutis  ea  pars  totius  Astaci  sit,  quae  serissime  penitus  indu- 
rescit et  perficitur,  postquam  nervi,  vasa  et  musculi  iam  diu  conformati 
sunt,  cum  porro  cutis  in  Astaco  adulto  quotannis  innovetur,  articula* 
tiones  etiam,  quia  partes  sceleti  sunt,  serissime  tantum  conformantur; 
quam  ob  rem  earum  forma  ab  aliis  organis,  musculis  scilicet,  depen- 
dere videtur.  Proptcrea  sine  dubio  inferior  et  immobilis  pars  cuiusque 
articulationis  latiorem  aperturam  habet,  quam  superior  mobilis;  haec 
enim  illi  inhaeret,  vel  potius  a musculis  in  partem  inferiorem  inducta 
est.  In  nonnullis  articulationibus,  praecipue  chelarum  Astaci  marini, 
pars  superior  ita  inferiori  inhaeret,  ita  in  eius  aperturam  intrusa  est, 
ut  illae  duae  partes,  etiam  si  cutis  mollis  eas  iungens  plane  deleatur, 
tamen  firme  cohaereant  et  moveri  possint  et,  si  magna  vi  adhibita  dis- 
iungantur,  facillime  frangantur.  — Structura  articulationum  re  vera 
ex  vi  musculorum  pendere  videtur.  Si  illa  vis  magna  est,  si  vehementer 
altera  pars  ad  alteram  premitur,  pars  superior,  dum  prima  testa  Astaci 

adhuc  mollis  est,  magis  trahitur  in  inferiorem,  qua  re  illae  metulae, 
quas  typum  quendam  articulationum  esse  diximus,  comprimuntur,  ita 
ut  superior  inde  rotundata  et  lata  (caput  articulare),  inferior  complanata 
et  impressa  (fossa  articularis)  fiat.  Margines  inferioris  articuli  etiam 
in  utroque  latere  supra  margines  superioris  sese  extendunt,  et  ita  adeo 
explicari  potest  ratio,  qua  oritur  illa  articulatio  artificiosa  inter  manum 
et  antibrachium  chelae  Astaei  marini. 

Non  omnes  partes  mobiles  sceleti  Astacorum  musculis  moventur; 
nam  annuli  superiores  tentaculorum  et  palporum  pedum  abdominalium 
et  mandibularum  oinnes  in  partes  vi  externa,  fortuito  in  eos  agente, 
flectuntur.  Carvs  (Handbuch  der  Zootomie  p.  62 .)  quidem  existimat, 
inter  duos  quosque  annulos  tenerum  stratum  fibrarum  muscularium,  quo 
moverentur,  positum  esse;  nunquam  autem,  microscopii  etiam  ope, 
illud  stratum  invenire  potui,  et  nunquam  Astacum  sponte  hos  annulos 
movere  vidi , vel  fortibus  et  acerbos  dolores  efficientibus  irritamentis 
adhibitis;  credo  igitur,  hoc  stratum  musculare  nullo  modo  adesse  et 
annulos  tentaculorum  superiores  passivo  tantum  motu  praeditos  esse. 
Illi  annuli  enim,  ne  tentacula  longa  et  tenuia,  si  corporibus  duris  illi- 
duntur , facile  franguntur,  in  omnes  partes  flecti  possunt,  ita  ut  singuli 
parvam  tantum,  universi  coniuncti  magnam  flexionem  perficiant,  quae, 
impedimentis  remotis,  vi  elastica  annulis  illis  propria  tollitur.  Eodem 
modo  ex  partibus,  quibus  humerus  tentaculi  maioris  componitur,  illae 
8 et  9 signatae  (Fig.  X.)  passivum  tantum  habent  motum,  i.  e.,  si 
reliquae  partes  musculis  suis  moventur,  eodent  tempore  simul  flectuntur 
et  extenduntur  (v.  infra  1.  cap.  VII.).  — In  una  etiam  articulatione 
cuiusvis  pedis  thoracis  musculo  flectenti  vis  elastica  cutis  externae  arcte 
inter  duos  artieulos  distentae  opposita  est.  In  hac  articulatione  autem 
Astacis  facillime  et  saepissime  membra  frangi  solent,  quod  etiam  Rkav- 
BlVHivs  (Mem.  de  l'Acad.  roy.  des  sc.  1718.  T.  I.  p.  227  — 228.) 
observavit,  qui  tamen  causam  huius  rei  ignoravit. 

Secundum  conformationem  articulationum  Astaco  propriam,  qua 

in  utroque  latere  duo  puncta  opposita  membrorum  cavorum  se  tangunt, 
necessario  in  quaque  articulatione  motus  ginglymoideus  tantum  locum 
habere  potest,  et  ad  efficiendum  motum  liberiorem  articulorum  in  line 
membri  cuiusdam  positorum  plures  articulationes  simul  agere  debeni. 
In  nonnullis  articulationibus  tamen  una  cum  ginglymo  rotatio  parva 
reperitur;  non  autem  ita,  ut  Astacus  articulum  modo  flectere  et  exten- 
dere, modo  rotare  possit:  sed  flexio  et  rotatio  semper  coniunctae  sunt 
et  eodem  tempore  conficiuntur;  nam  duo  tantum  musculi  ad  omnes  illos 
motus  efficientes  adsunt  et  rotatio  e certis  dispositionibus  partium  soli- 
darum pendet,  quae  infra,  in  descriptione  tertiae  et  quintae  articulatio- 
nis chelae  Ast.  inarini,  ubi  perspicue  apparent,  a nobis  exponentur. 

Versus  omnia  latera,  quamvis  partim  imperfecte,  superiores  tan- 
tum annuli  tentaculorum  et  abdomen  flecti  possunt.  Quamquam  primus 
abdominis  annulus,  latae  aperturae  ultimi  annuli  thoracis  infixus,  et 
cute  hoc  in  loco  tenuissima  et  mollissima  cum  thorace  coniunctus,  nullo 
in  latere  cum  partibus  suis  solidis  ultimum  annulum  thoracis  tangit, 
tamen  nunquam  vidi,  Astacum  abdomen  suum  versus  latera  agere  (mu- 
sculorum apparatus  ad  hanc  rem  aptus  non  esse  videtur),  semper  tan- 
tum caudam  flectit  et  rursus  extendit. 

Quod  pertinet  ad  numerum  omnium  articulationum  in  Astaci  cor- 
pore, earnm  ducentae  et  septendecim  adsunt,  nimirum:  quinque  in 
quovis  tentaculo  minore  et  decem  in  quovis  maiore;  quatuor  in  prima, 
quinque  in  quaque  trium  sequentium  et  novem  in  quaque  duarum  ulti- 
marum mandibularum , coniunctim  in  duobus  lateribus  igitur  membra 
capitis  104  articulationes  habent.  In  quovis  pede  thoracis  sex,  in 
omnibus  60;  septem  inter  annulos  abdominis;  in  primo  pede  abdomi- 
nali duae,  in  secundo  quinque,  in  quoque  reliquorum  quatuor;  in  omnibus 
itaque  pedibus  abdominalibus  46  articulationes  inveniuntur.  — Prae- 
terea etiam  magnus  numerus  annulorum  in  tentaculis,  in  palpis  mandi* 
bularum  et  pedunt  abdominalium  obvenit.  In  maiore  tentaculo  Astaci 
marini  125  singulos  annulos,  in  duabus  partibus  minoris  tentaculi  eius- 

dem  4 8 singulos  annulos  reperi;  hic  autem  numerus  in  variis  Astacis 
varius  est. 

Notandum  praeterea  est,  inter  varias  species  synarthroseos  in 
Astaco  etiam  suturam  observari  in  medio  thoracis,  ubi  partes  solidae, 
canalem  thoracicum  formantes,  sese  coniungunt;  quae  quidem  sutura 
plerumque  harmoniae  species,  nonnunquam  autem  vera  sutura  serrata 
esse  videtur. 


C A P V T VI. 

Descriptio  articulationum  chelae  A st.  marini. 


1)  Articulatio  pollicis : duo  latera  eius  plane  symmetrica  sunt. 
Vtrumque  latus  pollicis,  articuli  mobilis,  longum  caput  articulare  ( v. 
Fig.  VI)  formae  cylindricae  irregularis  habet,  quod  praecipue  ortum  est 
ex  magna  accumulatione  strati  cutis  secundi.  Introrsum  hoc  caput  arti- 
culare exit  in  spinam  asperam,  unde  cutis  rursus  mollis  evadit  et  in 
utrumque  latus  et  deorsum  in  membranam  obturatoriam  (ut  i.  d.)  articu- 
lationis transit.  In  manu,  articulo  fixo,  longa,  non  profunda  fossa 
capiti  articulari  in  pollice  respondens  in  utroque  latere  invenitur,  quae 
fossa  introrsum  etiam  processum  asperum  habet,  intime  coninnctuni 
cum  eodem  processu  pollicis,  ita  ut  hoc  loco  cutis  mollis  angusta  et 
distensa  ab  uno  membro  ad  alterum  transeat,  cum  in  locis  maxime 
remotis  ab  articulationis  axe  latissima  sit.  Pollex  aperturae  manus 
valde  impressus  est,  qua  de  causa  huius  testa  extrorsum  etiam  supra 
ambo  capita  articularia  ita  extensa  est,  ut  haec  prorsus  obtecta  sint. 
Duo  permagni  musculi  ad  efficiendos  motus  pollicis  exstant.  Motus  in 
abductione  et  adductione  cernitur,  et  in  uno  eodemque  plano,  in  quo 
axis  membri  universi  sita  est,  conficitur;  quam  ob  rem  axis  articula- 
tionis recto  angulo  axem  totius  membri  secat.  In  Astaco  fluviatili  haec 
articulatio  eodem  modo  se  habet. 

2)  Articulatio  manus.  ( Fi g.  VII. ) Inter  ambo  latera  non  eadem 
quidem  symmetria  locum  habet,  quam  in  articulatione  pollicis;  nam  quod 
in  uno  latere  elevatum,  hoc  in  altero  excavatum  est;  tamen  ambo  la- 
tera, quod  attinet  ad  veram  eorum  naturam,  eodem  modo  constructa 
sunt.  Motus  apparatu  fit,  qui  optime  cum  trochlea  comparari  potest. 
Eminentia  nimirum  semicircularis  in  excavationem  alterius  articuli  re- 
spondentem ingreditur ; cum  itaque  utrinque  margines  elevantur  et  ar- 
ticulus inferior  superiorem  sursum  amplectitur,  universa  articulatio 
quasi  duabus  trochleis  se  invicem  recipientibus  conformata  esse  videtur. 

Ambo  articuli  huius  articnlationis  etiam  in  uno  plano  moventur, 
quamvis  oblique  inter  se  coniuncti  sint.  Cum  illae  trochleae  , si  a ver- 
tice secantur,  dimidium  circuli  tantum  efficiant,  motus  etiam  membri 
quartam  partem  circuli  excedere  non  potest,  et  propterea  in  angulo 
(90°)  recto  continetur.  Manus  flecti  potest,  cum  corpori  admovetur  et 
extendi,  cum  axis  eius  cum  axe  totius  chelae  in  unam  lineam 
convenit. 

3)  Articulatio  antibrachii , cubitus.  (Fig.  VIII.)  Duo  latera  in 
universum  inter  se  simillima  sunt:  nam  in  utroque  metulae  cavae  in 
articulo  inveniuntur,  quae  similibus  in  immobili  respondent,  et  in  qui- 
bus cutis  mollis  non  profundas  plicas  efficit.  Latus  tamen  trunco  ob- 
versum magis  excultum  est,  latiorem  metulam  habet,  quam  alterum; 
latus  interius  magis  horizontale  est,  exterius  oblique  deorsum  vergens - 
illud  spina  prominente  articuli  fixi  a libera  flexione  retentum,  hoc 
crasso  margine  in  extensione  impeditum  reperitur.  Musculi  ambo 
antibrachii , orti  in  latere  loco  insertionis  opposito  decussatim  infra 
marginem  antibrachii;  in  loco  duro  membranae  obturatoriae,  affigun- 
tur. Hac  structura  motus  complicatus  existit;  cum  enim  flexor  vim 
suam  exserit,  totum  membrum  rotatur  aliquanto  circa  axem  suum  et 
inverso  modo  movetur,  si  extensor  efficax  est.  Vidimus  itaque  in  hac 
articulatione  duos  axes,  alterum  quemque  eodem  tempore  circa  alte- 
rum se  moventem , nimirum , si  totus  articulus  movetur  circa  lipeam 

. e. 

j— 1>“> 

d. 

lvaec  simul  vertitur  circa  lineam  c.  d. , in  angulo  tamen  ad  summum  vi- 
ginti  graduum.  Transversus  ceterum  artieulationis  axis  axem  totius 
membri  oblique  secat. 

4)  ArliciUutio  auxiliaris  humeri  parum  exculta  est  et  ad  parvum 
tantum  motum  efficiendum  inservit;  nam  membranae  obturatoriae  an- 
gustissimae sunt.  Structura  huius  articulationis  simplicissima  et  in 
ambobus  lateribus  eadem  est:  duo  prominentes  et  congruentes  anguli 
se  recipiunt  et  iuxta  margines  parum  elevatos  se  movent.  Simplex 
ginglymus  hic  locum  habet;  articulus  superior  per  ligamentum  adstrictum 
et  elasticum  in  quiete  aliquantulum  flectitur,  musculo  contra  extenditur 
et  paullulum  in  alterum  latus  vertitur l?). 

5)  In  hac  articulatione  ad  humerum  etiam  pertinente  (Fig.  IX.) 
motus  compositus  observatur,  scilicet  flexio  et  extensio  simul  cum  ro- 
tatione. Musculus  flectens  hic  multo  maior  est,  quam  eius  antagonista, 
quam  ob  rem  etiam  articulus  superior  in  externo  eius  latere  multo  pro- 
fundius in  inferiorem  intractus  est,  quam  in  interno  latere,  hinc  inde 
situs  obliquus  duorum  articulorum  huius  articulationis  explicandus  est. 
— In  interno  latere  illa  metula  cava,  quae  forma  primaria  omnium 
Astaci  articulationum  est,  ita  compressa  invenitur,  ut  tantum  spina 
densa,  lata  et  introrsum  procedens  adsit;  caput  articulare  tamen  non- 
dum formatum  est;  illi  processus  spinosi  enim  inter  se  simillimi  sunt, 
et  superior  inferiori  arcte  adhaeret.  Eodem  modo  isti  processus  etiam 
in  externo  latere  sese  habent.  Quod  autem  pertinet  ad  ordinem  et  ra- 

17)  Svckow  igitur  non  recte  statuit,  (Lc.  p.  67.)  quemque  articulum  pedis  ad 
motum  sequentis  efficiendum  flexorem  et  extensorem  habere  contendens  et 
haud  dubie  erravit,  depingens  (1.  c.  Tab.  IX  fig.  5.  e.  f.)  duos  musculos  in 
quarto  articulo.  Duobus  lateribus  quidem  ortus,  sed  ad  unum  extensorem 
eoniunctus , unicus  musculus  adest. 


31 


tionem  collocationis  eorum  processuum,  videmuus,  eos  in  externo  latere 
apparentes  multo  aliius  positos  esse  , quam  qui  interno  latere  inveniun- 
tur; hane  ob  rem  neque  in  eodem  plano  horizontali,  neque  in  eodem 
plano  verticali  iacent,  cum  externi  illi  processus  situm  magis  anterio- 
rem habeant  quam  interni.  Huc  peculiaris  huius  articulationis  structura 
accedit;  nam  in  eius  exteriore  latere  processus  hamatus  sursum  cur- 
vatus ex  articulo  inferiore  oritur,  quadrans  ad  latam  excisuram  arti- 
culi superioris,  qui  similem  processum  extrinsecus  super  illum  transeun- 
tem habet,  ut  impediatur  liberior  motus  vel  luxatio,  quae  hic  praeci- 
pue, ubi  cutis  mollis  tam  lata,  articuli  tam  breves  sunt  et  inuseuli  ali- 
quantum transverse  ab  uno  articulo  ad  alterum  transeunt,  magis  timenda 
esset,  quam  in  ceteris  articulationibus.  Cutis  mollis  existit  ab  illo 
processu  spinoso  et  in  utroque  latere  iam  initio  latissima  est.  — Omni- 
bus his  structurae  conditionibus  efficitur,  ut  quaque  flexione  et  exten- 
sione totus  articulus  simul  rotationem  conficiat;  ita  tamen,  ut  latus 
exterius  multo  magis  moveri  possit,  quam  interius,  unde  rotatio  circa 
axem  horizontalem  a.  b.  oritur  et  circa  axem  verticalem  c.  d.,  quem  extra  ar- 
ticulum, et  paulo  versus  medium  corporis  collocatum  nobis  fingere  debemus. 


c. 


d. 


i.  e.  ginglymus,  cuius  axis  simul  rotatur,  ita  quidem,  ut  eius  finis  ex- 
terior maius  spatium  percurrat,  quam  interior. 

6)  Vllima  humeri  articulatio  locum  habet  inter  ultimum  articulum 
pedis  et  thoracem.  Duo  latera  inverso  modo  sese  habent.  In  thorace 
in  interiore  latere  articulationis  fossa  articularis,  satis  longa  et  profunda, 
triangularis  invenitur,  cui  caput  articulare  in  articulo  mobili  respondet. 
In  exteriore  latere  caput  articulare  contra  in  thoracej  apparet,  quod,  di- 
midio minus  quam  alterum,  ad  fossam  articularem  ovalem  in  articulo 
pedis  pertinet.  Motus  in  simplici  flexione  versus  anteriores  et  posteriores 
corporis  partes  constat. 

C A P V T VII. 

De  Motib  us  Asta  ci  fluv  ia  i ilis  et  marini. 


Ex  motibus  Astaci  hos  voluntarios  esse  statuendum  est , nempe: 
motus  organorum  sensuum,  devoratio,  respiratio,  incessus,  natatio, 
coitus  et'  partus  ovorum. 

1)  Qualuor  sensus  perspicue  in  Astaco  demonstrari  possunt:  vi- 
sus, auditus,  olfactus  (quatenus  fieri  potest  in  animali  fere  semper  in 
aqua  vivente),  tactus;  nam  palpos  mandibularum  gustus  esse  organa^ 
nequaquam  demonstratum;  inserviunt  quidem  ad  examinanda  nutri- 
menta, non  chemica  tamen  sed  mechanica  ratione,  qua  Astacus  duri- 
tiem vel  mollitiem  rerum  vescendarum  exploret. 

Visus.  Quemadmodum  in  Astaco  omnia  membratim  divisa  sunt, 
ita  etiam  duo  annuli  oculum  conformant,  quorum  primo,  infra  non 
omnino  clauso,  musculi  adhaerent,  secundus  autem  maior,  cum  rudi, 
mento  tertii  annuli  coalitus,  vera  organa  visus  continet.  Oculus  ex- 
trorsum  et  sursum  prominere  solet,  tactus  autem  retrahitur.  Hi  ambo 
motus  eorumque  modificationes  quatuor  musculis  procedunt,  quorum 
duo  simul  eundem  in  finem  efficaces  sunt,  oculumque  igitur  in  linea 
diagonali  parallelogrammatis  virium  movent. 

Tactus.  Astacus  duobus  maioribus  et  quatuor  minoribus  tentaculis 
instructus  est;  in  basi  maiorum  organa  auditus,  in  basi  minorum  organa 
olfactus  collocata  sunt.  — Astacus,  dura  testa  obtectus,  perlongis 
tentaculis,  liberiore  motu  instruetis,  praeditus  est,  ut,  quantopere 
fieri  posset,  totum  corpus  tangeret.  Cum  autem  quaeque  articulatio 
partium  basalium  tentaculorum  ginglymum  tantum  efficere  possint,  et 
annuli,  prae  ceteris  ad  tangendum  destinati,  proprios  musculos  non 
habeant,  minor  movendi  facultas  singulorum  articulorum  multitudine 
articulationum  compensatur,  ita  ut  apices  tentaculorum  liberrimo  motu 
versus  omnes  fere  partes  instructi  sint.  Quodqne  tentaculum  duabus 

superioribus  articulationibus,  — quarum  prior  in  angulo  90°  superante, 
posterior  in  angulo  illum  numerum  graduum  non  attingente,  movetur» 
— ad  suum  corporis  latus  flecti  potest,  ita  ut  totus  motus  circiter  di- 
midium circuli  (180’)  conficiat.  Iisdem  articulationibus  tentaculum 
quoque  versus  latus  abdominale  et  dorsale  flectitur,  cum  imis  articulis 
suis  circa  axem  suum  rotetur.  Secundus  enim  articulus  (Fig.  X.  3.) 
in  latere  inferiore  in  duas  articulationes  (a.  b.)  divisus  est,  quae  ob- 
lique ad  axem  totius  membri  positae,  etiam  ad  articulos  4.  et  5.  perti- 
nent. llotatio  articulorum  1.  et  2.  inde  orta,  motu  quoque  adiuvante 
articulorum  6.  7.  8.  9.  10.  augetur.  Etenim  si  articulus  1.  versus  dor- 
sum flectendus  est,  articulus  4.  obliqua  sua  articulatione  in  latus  abdo- 
minale, et  articulus  5.  cum  suo  articulo  auxiliari  6.  in  dorsum  vertitur, 
flexione  art.  7.  sursum  versa  adiutus,  dum  simul  art.  8.  et  9.  margini- 
bus suis  in  se  versis  appropinquantur  (angulus,  quo  coniuncti  sunt  ma- 
gis acutus  inde  fit).  Vt  maius  spatium  ad  hos  motus  conficiendos  ad- 
sit, art.  1 1 . extrorsum  flectitur.  Sin  tentaculum  versus  latus  abdomi- 
nale vertendum  est,  omnes  articuli  inverso  modo  flectuntur,  exceptis 
articulis  auxiliaribus  8.  et  9.  musculis  carentibus,  qui  semper  eodem 
modo  moventur.  Rotatio  tamen  mox  descripta  non  permagna  est:  ar- 
ticulus 1.  segmentum  tantum  circuli,  tertiam' peripheriae  partem  effi- 
ciens, percurrit.  Necessario  etiam  cum  quaque  rotatione  flexio  con- 
iuncta  est. 

Tentacula  minora  exiguos  et  simpliciores  motus  habent;  flectun- 
tur deorsum.  Tangunt  hoc  modo  partes  basales  tentaculorum  maiorum 
et  testam  usque  ad  os,  atque  omnes  partes,  quas  in  sua  provincia  ten- 
tacula maiora  tangere  non  possunt. 

Organa  auditus  et  olfactus  cum  infimo  articulo  basali  maiorum  et 
minorum  tentaculorum  flectuntur,  haec  in  angulo  50°,  illa  in  angulo  20°. 

2)  Devoratio  labio  superiore,  quod  levari  et  retrahi  potest,  et 
sex  paribus  mandibularum  efficitur,  quarum  prius  tantum  par  manduca- 
tioni, reliqua  ad  tenendum,  vertendum  et  immittendum  cibum  inser- 

\iimt.  In  quinque  mandibulis  praeterea  partes  tentaculis  similes  inve- 
niuntur, quae  pastum  mechanico  modo  explorant. 

3)  Respiratio  in  Astaco  per  branchias  efficitur,  quarum  in  utroque 
corporis  latere  viginti  et  duae  adsunt  (Suckovv  1.  c.  pag.  59.  60.}.  Aqua 
in  apertas  earum  cavitates  intrat  et  motu  pedum  et  libratione  perpetua 
foliorum  illorum,  ad  tertiam  et  quartam  mandibulam  pertinentium,  im- 
peditur, quominus  stagnet,  ita  ut  singulae  branchiae  semper  aqua 
nova  alluantur.  Fere  omnes  branchiae  humero  mandibularum  ultima- 
rum et  pedum  thoracis  affixae  sunt;  quatuor  vel  quinque  tantum  in 
latera  partium  ascendentium  annulorum  thoracis  posita  sunt  et  in  fora- 
minibus quidem  rotundis,  (stigmatibus  sive  ostiis  trachearum  insectorum 
simillimis),  per  qua  nervi  et  vasa  e corpore  ad  branchias  exeunt.  Cum 
igitur  plurimae  branchiae  articulo  mobili  pedum  adhaereant,  simul  etiam, 
si  Astacus  ingreditur,  cum  illo  moventur.  — Sempiternus,  et  fortasse 
consuetudine  per  omnem  vitam  continuata,  non  voluntarius  redditus  est 
ille  motus  foliorum  supra  descriptorum  ( cap.  IV.  Fig.  III.),  quae  arcte 
coniunctae  sunt  cum  humero  tertiae  , quartae  et  quintae  mandibulae. 
Sursum  illa  folia  in  branchiarum  cavitatem  porrigunt,  eiusque  ostium, 
modo  claudunt,  modo  aperiunt,  dum  simul  cum  illis  articulis  ffecluntur 
et  extenduntur. 

4)  Ingressus , qui  perficitnr  a pedibus  thoracis.  Astacus  antror- 
sum  et  retrorsum  ire  potest,  et  hoc  ultimum  quidem  saepius  et  facilius 
fieri  videtur.  Si  protinus  ingreditur,  omnes  articuli  quatuor  priorum 
pedum  thoracis  protinus  extensi  conspiciuntur.  Astacus,  humo  summis; 
digitis  nixus,  corpus  attrahit,  dum  omnes  articulationes  in  serie  fle- 
ctuntur, et  duo  ultimi  articuli  humeri  plane  retrorsum  vertuntur.  In 
hoc  motu  series  omnium  articulorum  cuiusvis  pedis , ut  vectis,  effica- 
ciam suam  exserit.  Locus  hypomochlji  est,  ubi  finis  pedis  humo  niti- 
tur, et  brachium  vectis  digitis  et  manu  componitur.  Dum.  sequens 
articulus  flexus  adducitur,  huic  vecti  alter  apponitur,  quo  tertius  arti- 
culus flectitur,  et  sic  porro,  donec  omnes  articuli,  efficaces  in  omnibus 

pedibus,  totum  corpus  paullulum  protraxerint,  quo  facto  hic  motus 
repetitur,  qui  eo  adiuvatur,  quod  pedum  par  quintum  corpus  promovet. 
Haec  res  ita  procedit,  ut  in  prioribus  pedum  paribus;  boc  tamen  modo, 
ut  quisque  articulns,  ab  initio  flexus,  unus  post  alterum  extendatur.  — 
SiAstacus  retro  incedit,  pedes  inverso  modo  moventur;  posteriores  enim, 
primum  extensi,  flectuntur  et  corpus  adducunt ; priores  flexi  extendun- 
tur et  corpus  promovent.  Cauda  revoluta  cum  laeve  latere  dorsali  fa- 
cillime super  humum  labitur. 

5)  Natatio:  Astacus  facillime  et  celerrime  natare  potest ; semper 
autem  retrorsum;  cum  abdomine  tantum  et  ultimo  pedum  abdominalium 
pare  (squamis  caudae)  ad  hunc  motum  efficiendum  utatur.  Reli- 
qnae  corporis  partes,  protinus  extensae,  in  quiete  remanent,  et  ita 
membra,  retro  convergentia,  Astacum  minime  a faciliore  natatione  im- 
pediunt. Si  Astacus  ex  profundis  in  superficiem  aquae  se  ferre  vult, 
semper  obliqua  via  ascendit,  latere  abdominali  sursum,  dorsali  deor- 
sum converso;  in  directione  opposita  ventre  versus  fundum  vergente 
natat.  Si  horizontali  directione  natat,  mox  in  latere  abdominis,  — - 
ita  ut  caput  inferius  sit  quam  cauda,  — mox  in  latere  dorsi  iacet,  ita 
ut  caput  superficiei  proximum  sit,  et  axis  corporis  Astaci  nunquam  in 
plano  horizontali,  quo  se  movet,  iaceat.  Septem  annuti  abdominis 
protinus  et  deorsum,  non  tamen  in  latus  dorsale  flecti  possunt.  Quis- 
que annulus  non  valde,  universi  tamen  magnopere  moveri  possunt. 
Magnus  musculorum  caudae  apparatus  ita  institutus  est,  (Geveke  De 
Cancri  Ast.  quibusdam  partibus  Diss.  Gott.  1817.  Svckow  I.  c.  p.  65.  66.) 
ut  eodem  tempore  annuli  universi,  non  tamen  singuli,  moveri  possint. 
Yltimum  par  pedum  abdominalium,  flabello  simile,  iuxta  ultimum 
caudae  articulum  positum  est,  quisque  pes  constat  ex  qnatuor  articulis 
partim  iuxta  se  collocatis,  qui  finem  corporis  latiorem  reddunt,  et  aquae 
latam  planitiem  opponunt.  Adduci  possunt  (extremus  quidem  articulus 
magnopere)  et  abduci.  Si  totum  abdomen  flectitur,  prorsus  abducun- 
tur; si  autem  rursus  extenditur,  quam  maxime  addueunlnr  et  fere  sub 

ultimo  abdominis  articulo  conduntur,  ne  aqua  hoc  in  motu  abdomini 
magnopere  resistat.  Si  Astacus  in  natando  directionem  versus  latera 
mutare  vult,  e.  gr.  versus  dextrum,  in  flexione  abdominis  squamas 
caudae  sinistras  adducit,  cum  dextrae  abductae  remaneant. 

6)  Molus , qui  ab  externis  partibus  in  coitu  et  ovorum  partu  con- 
ficiuntur. Rof.selivs  (1.  c.)  et  post  eum  Bkandt  et  Ratzebvrg  (1.  c.) 
coitum  Astaci  neque  ipsi  observarunt,  neque  in  auctoribus  de  eo  aliquid 
invenerunt.  Cum  mihi  autem  a piscatoribus  dictum  sit,  nonnunquam 
Astacos  coeuntes  ab  ipsis  inveniri,  cum  iis  ad  piscationem  abii,  ubi 
mihi  contigit,  ut  par  Astacorum  in  coifu  deprehenderem.  Fuerunt, 
caudis  extensis,  eum  latere  inferiore  alter  in  alterum  positi,  ita  ut 
utriusque  ostia  genitalium  internorum  fere  se  tangerent.  Tentacula 
reclinata,  pedes  thoracis  inter  se  implicatos  vidi.  Primum  par  pedum 
abdominalium  maris  non  intrabat  ostia  genitalium  femellae;  sed  duo 
primi  pedes  abdominis  sempiterno  motu  inter  ostia  genitalium  utriusque 
animalis  agebantur  et  sperma,  filamentis  albis  simile  profluens,  supra 
et  prope  illa  ostia  femellae  accumulabant.  Simul  reliqui  pedes  abdomi- 
nales, tam  maris  quam  femellue,  in  motu  sese  tangentes,  vicissim  deor- 
sum et  sursum  flectebantur,  ita  ut  sperma  virile  etiam  usque  ad  squamas 
eaudae  deduceretur.  — Cum  forte  femellam  perdiderim , et  nunquam 
occasio  mihi  oblata  sit,  hane  observationem  repetendi,  dicere  non  pos- 
sum, utrum  in  coitu  sperma  in  oviductus  perveniat,  nec  ne. 

Ratio  , quo  ova  pariantur,  a Roeselio  (1.  c.)  optime  descripta  est; 
hoc  tantummodo  repetam,  pedes  abdominales,  modo  sursum  modo  deor- 
sum flexos,  sensim  sensimque  ova  sibi  aequo  numero  distribuere. 

THESES. 


i. 

Pro  forma  primaria  partium  sceleti,  sicuti  corporum  organicorum  in 
universum , forma  globi  habenda  est. 

II. 

Respiratio  in  corporibus  animalium  minus  excultorum  ab  externis  par- 
tibus perficitur. 

III. 

Funiculus  nerveus  in  latere  abdominis  animalium  s.  d.  evertebratorum, 
medullae  spinali,  nervi  in  superiore  latere  tractus  intestinorum 
obvii,  nervo  sympathico  animalium  vertebratorum  respondent. 


F 

EXPLICATIO  TABVLAE  L I T H 0 G R A P HI  C A E. 


Fig.  1.  Sectio  verticalis  per  thoracem  Ast.  fluv.  — A.  Canalis  medullae  ab- 
dominalis s.  funiculi  syst.  nerv.  — B.  Cavum  magnum  totius  corporis.  — C.  C.  Ca- 
vitates branchiarum.  — a.  a.  Lamellae  testaceae  pro  scapulis  inservientes.  — 
b.  foramen , per  quod  nervi  et  vasa  ad  pedem  et  branchias  exeunt.  — c.  c.  pro- 
cessus ascendentes  partis  inferioris  annulorum  thoracis.  — d.  testa  dorsalis 
ad  superiorem  partem  annulor.  thor.  pertinens.  — e.  membrana  utramque  par- 
tem annui,  thor.  coniungens. 

Fig.  2.  Pes  sinister  secundi  paris  pedum  thoracis  Ast.  marini.  — a.  b.  c.  d. 
partes  humerum  componentes.  — e.  antibrachium.  — f.  manus.  — g.  pollex.  — 
h.  processus  digitialis  manus. 

Fig.  3.  Mandibula  dextra  paris  quarti  Ast.  mar.  — a.  humerus.  b.  an- 

tibrach.  — c manus.  — d.  pollex.  — e.  proc.  membranaceus,  ostium  cavitat. 
branch.  claudens. 

Fig.  4.  Pes  abdominalis  dexter  paris  secundi  Ast.  mar.  masc.  — a.  humerus 
rudimentarius.  — b antibrach.  — c.  manus  cum  processu  digitali  f.  et  digito  d. 
ad  genitalium  functionem  pertinens. — e.  pollex. 

Fig.  5.  Squamae  caudales  sinistrae.  Vltimus  ped.  abdomina!.  — a.  b.  duae 
partes  hum.  componentes.  — c.  antibrach.  — d.  manus.  — e.  pollex.  — 
f.  memb.  laxa,  qua  pes  coniungitur  cum  penultimo  annulo  abdom. 

Fig.  fi.  Pollex  chelae  Ast.  mar.  a.  a.  capita  articularia.  — b.  b.  processus 
spinosi,  inde  a quibus  membr.  laxa  articulationis  oritur.  — c.  locus  insertionis 
musc.  abductoris.  — d.  loc.  insert.  musc.  adductoris. 

Fig.  7.  Articulatio  manus  chelae  Ast.  mar.  — A.  Manus.  — a.  sulcus  se- 
micircularis, qui  continet  lineam  eminentem  alterius  art.  — b.  locus,  ubi  membr. 
laxa  incipit.  — c.  apertura  manus  inf.  — d.  trochlea  ait.  lateris.  — B.  Latus 

externum  antibrachii  secati.  — a.  Eminentia  supra  manum  sese  extendens.  

b.  locus,  ubi  membr.  laxa  angusta  incipit.  — c.  membr.  laxa  latior.  — d.  epi- 
dermis. — c.  derma,  ( utrumque  in  discissa  testa  conspicuum ). 

Fig.  8.  Articulatio  antibrachii  chelae  Ast.  mar.  — A.  antibrach.  — B.  su- 
perior articulus  humeri.  — a.  membr.  laxa.  — b.  latus  interius  articulat.  

c metula  ( hohler  Zapfen ) ab  incisura  processus  spinosi  d.  recepta. 

Fig.  9.  Articulatio  secunda  humeri.  — A.  Penultima  pars  humeri.  — 
B.  Vltima  pars  hum.  — a.  process.  hamatus  processum  eiusdem  formae, 
b.  articuli  inferioris  extrorsum  circumdans.  — c.  locus  ubi  ambo  articuli  se  tan- 
gunt. — d.  foramen,  in  quod  branchia  hui.  ped.  collocata  est.  — e.  fossa  arti- 
cularis. — f.  caput,  art.  ultimae  articulat,  chelae. 

Fig.  10.  Tenlaculum  maius  sinistrum  Ast  mar  ( singulae  eius  partes  sepa- 
ratae delineatae  sunt.)  — 1.  Pollex  ; s.  antenna  proprie  sic  dicta  x.  x.  x.  singuli  eius 
annuli.  — 2.  manus.  — 3 antibrachium.  — 4.  3.  6.  7.  8.  9.  10.  II.  partes  hu- 
merum componentes.  (In  parte  I 1.  membr.  tympani  orgau.  auditus  conspicitur).  — 

